Foto: Hina, Index

MINISTARSTVO vanjskih poslova putem svog službenog Twitter profila objavilo je kako će ministar vanjskih poslova Miro Kovač gostovati u emisiji Bujica, koju vodi notorni Velimir Bujanec, narkodiler osuđen zbog plaćanja prostitutke kokainom.



Bujanec je u predsjedničkoj kampanji podržavao predsjednicu Kolindu Grabar-Kitarović zbog čega je zaslužio poziv na njenu inauguraciju. Osim osude zbog dilanja kokaina, Bujanec je poznat po svojim šovinističkim stavovima. Tako je u mladosti otvoreno podržavao fašizam, a revizionistički stavovi i slavljenje fašističkih ideologija nisu mu strani ni danas, pa tako nerijetko pozira uz ustašku ikonografiju.



U svojoj emisiji Bujanec najčešće prima brojne ekstremne desničare s društvenih margina, a među njegovim gostima nedavno se našao i srpski ratni zločinac Vojislav Šešelj.



Tomislav Karamarko tijekom kampanje uporno je odbijao sučeljavanja i gostovanja na televizijama, ali je pristao doći upravo kod Bujanca.



Večeras će u Bujici gostovati i HDZ-ov ministar vanjskih poslova Miro Kovač, koji očito ne vidi ništa sporno u emisiji osuđenog narkodilera i promociji poruka emisije i njezinog voditelja putem službenog Twitter profila MVEP-a.